Document ID: 31998D0216

31998D0216
L 083/1
SLUŽBENI LIST EUROPSKE UNIJE
ODLUKA VIJEĆA
od 9. ožujka 1998.
o sklapanju, u ime Europske zajednice, Konvencije Ujedinjenih naroda o suzbijanju dezertifikacije u zemljama pogođenim jakim sušama i/ili dezertifikacijom, posebno u Africi
(98/216/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 130.r stavak 4. i članak 130.y, u vezi s prvom rečenicom njegovog članka 228. stavka 2. i prvim podstavkom njegovog stavka 3.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
budući da je Komisija u ime Zajednice sudjelovala u pregovorima za pripremu međunarodne Konvencije o suzbijanju dezertifikacije u skladu s ovlastima dobivenim od Vijeća;
budući da je ta Konvencija potpisana u ime Zajednice u Parizu 14. listopada 1994.;
budući da je cilj te Konvencije suzbijanje dezertifikacije i ublažavanje posljedica suše u zemljama koje su teško pogođene sušama i/ili dezertifikacijom, posebno u Africi, djelotvornim radnjama na svim razinama potpomognutim međunarodnom suradnjom i partnerskim dogovorima u okviru integriranog pristupa čiji je cilj pridonositi ostvarenju održivog razvoja u pogođenim područjima;
budući da je dezertifikacija jedan od glavnih problema okoliša uzrokovanih složenim međusobnim djelovanjem fizičkih, bioloških, političkih, društvenih, kulturnih i gospodarskih čimbenika;
budući da je Zajednica donijela mjere, uključujući zakonodavne akte, i poduprla inicijative na područjima uređenim Konvencijom te je njena dužnost potvrditi i ispunjavati svoje obveze na tom području i na međunarodnoj razini;
budući da politika Zajednice u području okoliša na međunarodnoj razini pridonosi poticanju mjera koje su namijenjene da se uhvate u koštac s regionalnim ili globalnim pitanjima okoliša, uključujući i dezertifikaciju;
budući da politika Zajednice o razvojnoj suradnji potiče održiv gospodarski i društveni razvoj zemalja u razvoju, posebno onih najsiromašnijih među njima, te iskorjenjivanje siromaštva u zemljama u razvoju, koji, među ostalim, također predstavljaju dva cilja Konvencije;
budući da Konvencija uključuje odredbe za pomoć pri osnivanju inicijativa za zaštitu okoliša, te na taj način suzbija dezertifikaciju u sjevernom Sredozemlju; budući da takve mjere stoga pomažu u rješavanju regionalnih pitanja okoliša;
budući da politika Zajednice na području znanstvenih i tehnoloških istraživanja značajno pridonosi zaštiti okoliša i suzbijanju dezertifikacije, posebno putem specifičnih programa znanstvene i tehnološke suradnje s trećim zemljama te pomoću aktivnosti Programa za okoliš i klimu u okviru globalnih promjena;
budući da se sklapanje Konvencije može uzeti u obzir pri budućem donošenju mjera koje se odnose na posebne inicijative u području gospodarskog i društvenog razvoja;
budući da Zajednica i države članice, u okviru svojih pripadajućih nadležnosti, surađuju s trećim zemljama i mjerodavnim međunarodnim organizacijama;
budući da su sve države članice već sklopile Konvenciju polažući svoje isprave o ratifikaciji;
budući da sklapanje Konvencije od strane Zajednice može pripomoći ostvarenju ciljeva utvrđenih u člancima 130.a, 130.b i 130.u Ugovora,
ODLUČILO JE:
Članak 1.
Konvencija Ujedinjenih naroda o suzbijanju dezertifikacije u zemljama pogođenim jakim sušama i/ili dezertifikacijom, posebno u Africi, odobrena je ovim u ime Zajednice.
Cijeli tekst Konvencije i izjava o nadležnosti predviđeni u članku 34. stavcima 2. i 3. te Konvencije priloženi su ovoj Odluci.
Članak 2.
Predsjednik Vijeća ovim je ovlašten imenovati osobu ili osobe ovlaštene za polaganje isprave o ratifikaciji Konvencije kod glavnog tajnika Ujedinjenih naroda, u skladu s člankom 34. Konvencije.
Ta osoba ili osobe istodobno polažu izjavu o nadležnosti priloženu ovoj Odluci.
Članak 3.
Stajalište koje Zajednica treba usvojiti na Konferenciji stranaka, kada to tijelo bude pozvano da donese odluke s pravnim učinkom, usvaja Vijeće kvalificiranom većinom, na prijedlog Komisije.
Zajednicu na Konferenciji stranaka zastupa Komisija u slučaju predmeta koji su u ovlasti Zajednice.
Članak 4.
Ova se Odluka objavljuje u Službenom listu Europskih zajednica.
Sastavljeno u Bruxellesu 9. ožujka 1998.

Labels: 18
15
5
20